የቴክኒክና ሙያ ተቋማት ከጥራት ችግር አልተላቀቁም፡- ፌ/ቴ/ሙ/ት/ስ/ ኤጀንሲ
የቴክኒክና ሙያ ተቋማት በአገራዊ የልማት እንቅስቃሴ ውስጥ እያበረከቱት ያለው አስተዋፅኦ የጎላ ቢሆንም ከጥራት ችግር አለመላቀቃቸውን የፌደራል ቴክኒክና ሙያ ትምህርት ስለጠና ኤጀንሲ አስታወቀ።የኤጀንሲው ምክትል ዋና ዳይሬክተር አቶ ሀብታሙ ክብረት እንደተናገሩት በአገሪቱ በሚገኙ የልማት ተቋማት ውስጥ ሰፊ የሰለጠነ የሰው ሀይል በቴክኒክና ሙያ የሰለጠኑ ናቸው።በዚህም በአገራዊ የልማት ሂደት ውስጥ ከፍተኛ አስተዋፅኦ እያበረከቱ ነው። ይሁን እንጂ ዘርፉ ጥራት ያለው ሰልጣኝ በማፍራት በሚፈለገው ደረጃ ለኢንዱስትሪው ማቅረብ አልታቸለም።የምዘና ደረጃው፣ የትምህርት ካሪኩለምና የማሰልጠኛ መሳሪያ አለመናበብ አሁንም ተግዳሮት መሆኑን አቶ ሀብታሙ ተናግረዋል።የዘርፉን ችግሮችን በዘላቂነት ለመፍታት ጥናት መካሄዱን የተናገሩት ምክትል ዳይሬክተሩ ጥናቱን መሰረት ያደረ ፍኖተ ካርታ እየተዘጋጀ ነው ብለዋል።ክልሎች ከተፈጥሮ ሀብቶቻቸው ጋር የተቆራኘ የትምህርት ስልጠና እየተከተሉ አይደለም፤ ለአብነት የቤኒሻንጉል ጉሙዝ ክልል ሰፊ የቀርከሀ ሀብት ቢኖረውም ወደ ውጤት ከመቀየር አንፃር አልተሰራበትም ሲሉ አቶ ሀብታሙ ትዝብታቸውን አስቀምጠዋል። ኢቢሲ እንደዘገበው በአገሪቱ ከ462 በላይ የቴክኒክና ሙያ ትምህርት ስልጠና ማእከላት ያሉ ሲሆን 62 ወደ ፖሊ ቴክኒክ ኮሌጅ የተሻገሩ ናቸው ።